حل ليها الباب ديال الطوموبيل و ركبات و مشا حتى هو ركب و ديمارا ... بقا صايݣ شحال حتى وصل لبرج فاس ، بلاصا الطوموبيل و هبطو ب2 .. دخلو و بدات كاتختار معاه شنو و كاتحاول تتكايس عليه ماشي حيت كاتفكر فجيبو و انما باش ماتبانش مادية اما هو كان غير كايخسر بلا حسابات ... شراو داكشي لي خاصهم و كلشي بالذوق ديالها و شهوتها و موراها مشاو كلاو و رتاحو ، سالاو و مشاو يكملو داكشي لي خاص فبلاصة خرا بقات كاتنعت ليه حتى وصلو للبلاصة لي نعتاتها ليه شوية بدا كايصوني التيليفون كان داوود ... دارت سيلونص للتيليفون و يلاه بغات ترجعو لجيبها و هو يطلع لها ميساج كايقول ليها فيه بلي راه فراس الحومة ديالهم و تهبط لعندو .. كتبات ليه ميساج فيه بلي ماكايناش فالدار و عاود كتب لها ميساج فين كاينة باش يجي لعندها ... دخلات للكونفيرساسيو و دارت راسها كاتكتب ميساج شوية طفات التيليفون باش حتى ايلا سيفط ميساج يلقا الكونيكسيو طافية و غاتقوليه كانت باغا تجاوب و طفا التيليفون ... مشات مع ادم و ختارت معاه الباقي لي كان خاص ... كلشي داروه فالطوموبيل و ماسالات حتى عيات